આવી છાપ દૂર કરવી સૌથી વધુ જરૂરી ઝારખંડમાં છે. ઝારખંડમાં આદિવાસીઓનું પ્રભુત્વ હોવા છતાં ભાજપે તેની રીત પ્રમાણે બિનઆદિવાસીને જ મુખ્યપ્રધાન બનાવ્યા. મહારાષ્ટ્રમાં બિનમરાઠા, હરિયાણામાં બિન જાટ, ગુજરાતમાં બિનપટેલ, ઉત્તર પ્રદેશમાં બિનયાદવ, છત્તીસગઢ અને ઝારખંડમાં બિનઆદિવાસીને મુખ્યપ્રધાનો બનાવ્યા. ઝારખંડમાં આ કામ સહેલું થઈ ગયું હતું, કેમ કે અર્જુન મુંડા વિધાનસભાની પોતાની બેઠક જાળવી શક્યા નહિ. 2014ની આ વાત છે. હવે 2019માં ફરી ચૂંટણી આવવાની છે, ત્યારે વિધાનસભા ઉપરાંત લોકસભાની પણ ચિંતા ભાજપે કરવાની છે. રાજ્ય નાનું છે, પણ 14થી 12 લોકસભા બેઠકો ભાજપ મેળવી શક્યું હતું. 2019માં અહીંથી 10 બેઠકો મળે તે પણ બહુ ઉપયોગી થવાની છે. તેથી અર્જુન મુંડા ભાજપને અચાનક યાદ આવ્યા છે.